Fransk politi har torsdag ryddet to teltlejre i det nordlige Paris med flere end 1600 migranter.

Migranterne havde slået lejr ved områderne Porte de la Chapelle og Seine-Saint-Denis, hvor de har boet i telte nær ringveje og motorvejstilkørsler.

Rydningen af migrantlejrene kommer, dagen efter at premierminister Édouard Philippe bebudede en strengere kurs over for migranter.

»Vi vil have kontrollen over vores migrationspolitik tilbage,« sagde han onsdag og varslede en række initiativer.

Migranterne er i første omgang kørt væk med busser. De vil blive indkvarteret i centre, mens eventuelle anmodninger om asyl behandles.

Der er især tale om migranter fra Afrika og Mellemøsten, og rydningen foregik ifølge Reuters i god ro og orden.

Politiet vil forblive på stedet den kommende tid for at sikre, at migranterne ikke vender tilbage.

Migrantlejre er med jævne mellemrum dukket op i Frankrig siden 2015.

I 2016 blev en stor lejr i Calais ryddet, og siden dengang har mange migranter i stedet valgt at slå sig ned i og omkring Paris.

/ritzau/Reuters